google/wiki40b huggingface dataset:
Ocean Endeavour

Ajalugu

Kiil pandi laevale tehasenumbriga B 492/03 Stocnia Szczecinska im Adolfa Warskiego laevatehases, laev lasti vette 17. aprillil 1981 ning anti 1982. aastal Konstantin Simonovi nime all üle Vladivostokis asuvale Kaug-Ida Merelaevandusele (FESCO-le). Laev asus oma esmareisile Riiast Kuuba saarele ja tagasi tuli Odessasse. Kaug-Idas laeval piisavalt tööd ei olnud ja seepärast otsustati laeva kasutada Mustal merel ning 10. augusti 1982. aasta otsusega anti laev üle Musta Mere Merelaevandusele.
Konstantin Simonovi kasutati Mustal merel, Vahemerel ja Läänemerel kruiisideks nõukogude ja välismaa turistidega. Pärast ristluslaeva Mihhail Lermontov uppumist 16. veebruaril 1986 oli Balti Merelaevandusel üks laev puudu, nii anti Konstantin Simonov 9. jaanuaril 1987 Leningradis üle Balti Merelaevandusele. Laeva kasutati Läänemerel liinil Leningrad–Helsingi–Leningrad.
1991. aastal käis Konstantin Simonov Tallinnas, et teater Estonia saaks sellega Rootsi külalisetendustele sõita, majutudes kogu külalisetenduste aja laeval.
18. mail 1996 arestiti Konstantin Simonov võlgade tõttu Kieli sadamas. Laeva ostis ettevõte Pakartin Shipping Co. Ltd ja nimetas selle ümber Francescaks ning heiskas laeval Küprose lipu. 2000. aasta septembris ostis laeva Abcus Shipping Ltd ja pani sellele nimeks The Iris ning heiskas Malta lipu. Mano Maritime kasutas seda laeva liinil Odessa–Haifa.    
11. detsembril 2009 ostis Soome ettevõte Kristina Cruises selle 1A-jääklassiga laeva selleks, et välja vahetada 1960. aastal ehitatud Kristina Regina. 2010. aastal moderniseeriti laeva tublisti Kotkas ja Naantali laevatehases. 24. veebruaril 2010 nimetati laev ümber Kristina Katarinaks, see sõidab Soome lipu all ja kodusadam on Kotka.   
2012. aastal kasutati laeva mais Vahemerel ja Mustal merel kuni Odessani, juunis Läänemerel, juulis Norra fjordides kuni Islandi ja Svalbardini, augustis ja septembris Vahemerel ning septembris jälle Mustal merel kuni Odessani.
5. augustil 2013 külastas Kristina Katarina viimast korda Tallinna.
8. jaanuaril 2014 müüdi laev välismaalastest investoritele.
Thomas Hiärn

Thomas Hiärn (ka  Tomas Hjärne, Hiärne, Hiærne, Hjärn, Hiaern; 1638 Skuoritsa, Ingeri – vkj 6. / 16. august 1678 Virtsu mõis) oli rootsiaegne ametnik ja kroonik.
Ta sündis Nyeni kirikuõpetaja Erlandus Jonæ Hiärne (surnud 1654) pojana, õppis Academia Gustavianas, töötas Bengt Horni sekretärina, Tallinna linnakohtus ja Virtsu mõisa valitsejana.
Ta kirjutas 7. osalise Eesti-, Liivi- ja Lätimaa ajaloo, mis käsitleb sündmusi aastani 1639. Oma kroonikasse on Hiärne, keda on nimetatud ka Liivimaa Liviuseks, kokku kuhjanud ulatusliku materjali alates legendaarsete teadetega muinasajast ja lõpetades konkreetsete faktidega oma kaasajast.
Tema Academia Gustavianas õppinud vend Urban Hjärne (1641–1724) sai 1689 Rootsi aadlikuks (nr 1149) ja oli muuhulgas Riia garnisoni arst ja Liivimaa kindralkuberner Claes Totti ihuarst Riias.
Tārgale vald

Ajalugu

19. sajandi teisel poolel moodustati Sarkanmuiža vald (Rothof). 20. sajandi kahekümnendatel aastatel ühendati selle Lībciemsi ja Dzirtniekciemsi külad ning osa Kuldīgasse viiva tee ümbruskonnast Ventspilsi linnaga. Aastal 1935 oli valla pindala 308,2 km². Aastal 1939 nimetati vald ümber Venta vallaks. Aastal 1945 moodustati vallas Tārgale, Liepene ja Venta külanõukogud, aastal 1949 aga vald likvideeriti. Aastal 1954 liideti Venta külanõukoguga likvideeritav Liepene külanõukogu. Aastal 1961 liideti osa Venta külanõukogust Tārgale külanõukoguga, aastal 1964 Venta külanõukogu aga likvideeriti ja suurem osa selle maadest liideti Tārgale külanõukoguga. Aastal 1990 muudeti külanõukogu vallaks. Aastal 1996 liideti Maurciemsi küla Ventspilsi linnaga. 2009. aastast kuulub vald Ventspilsi piirkonda.

Loodus

Suuremad jõed on Venta jõgi ja Irbe jõgi. Järvedest asub Pope valla piiril 60 hektari suurune Klāņezers, lisaks asub vallas 8,3 hektari suurune Puterezers. Vald ise asub Rannikumadalikul.
Looduskaitse all on Skanste mänd, Brandi Püha pärn, Grīži Kuradipink, Mazbelti kask, Belti mänd ja Tārgale park, lisaks kasvab vallas mõni nimetu looduskaitsealune põlispuu. Valla põhjaosas asuvad osaliselt Ance soode ja metsade hoiuala ja Ovīši hoiuala, idaosas aga osaliselt Klāņi soo hoiuala. Täielikult jääb valda 455 hektari suurune Platene soo hoiuala. Valla rannik jääb Irbe väina kaitstavale merelalale.

Kaitstavad mälestised

Kultuurimälestistest on riikliku kaitse all Oviši tuletorn ja Kraupi pärnast ning saarest ja Puuslikupärnast koosnev hiiepaik. Kohaliku kaitse all on Nabeļkalnsi piirimägi, Lielirbe muinaskalmed, Mazgalenieki muinaskalmed, Tārgale kirikuase, Cīruļi muinaskalmed ja Lorumi muinaskalmed.
Pedro Rodríguez Ledesma

Barcelona

Pedro liitus 2004. aastal Barcelona noorteakadeemiaga La Masia. Oma debüüdi tegi ta põhikoondises 12. jaanuaril 2008 mängus Real Muricaga. 16. augustil 2009 lõi ta Athletic Bilbao vastu oma esimese Barcelona värava.
2009–10 sai temast esimene jalgpallur maailmas, kes on löönud ühe hooaja jooksul värava kuues erinevas sarjas.
Hooaegadel 2008–09 ja 2014–15 tuli Pedro Kataloonia klubiga Meistrite Liiga võitjaks. Samuti võitis ta ka hooaegadel 2008–09, 2009–10, 2010–11, 2012–13 ja 2014–15 Hispaania kõrgliiga.
2011. aasta Meistrite Liiga finaalis lõi ta ühe värava, kui Barcelona alistas 3:1 Manchester Unitedi, ja andis väravasöödu Neymari väravale 2015. aasta finaalis, kui Barcelona võitis Juventust 3:1.
Katalaanide meeskonnas mängis ta seitsme aasta jooksul 321 mängu ja lõi 99 väravat.

Chelsea

Pedro liitus 2015. aastal Inglismaa klubiga Londoni Chelsea. 
Esimesel hooajal mängis ta kõikide sarjade peale 40 mängu ja lõi kaheksa väravat. 
23. oktoobril 2016 lõi Pedro Chelsea meeskonnas Manchester Unitedi vastu 30 sekundiga värava, Londoni klubi võitis mängu 4:0. Samuti lõi ta värava 26. novembril mängus Tottenham Hotspuriga. See sama värav valiti ka Premier League'i kuu parimaks väravaks. 30. aprillil Evertoni vastu löödud Pedro värav valiti taas kuu parimaks.
Ta võitis Londoni Chelseaga 2016–17 hooajal Premier League'i.

Koondisekarjäär

Hispaania jalgpallikoondises mängib Pedro alates 2010. aastast. 
Ta aitas koondisel tulla 2010. aastal maailmameistriks ja 2012. aasta Euroopa meistriks. 2013. aasta Konföderatsioonide karika finaalis tuli alistuda Brasiiliale. Osales ka 2014. aasta maailmameistrivõistlustel ja 2016. aasta Euroopa meistrivõistlustel.
6. septembri 2017 seisuga on Pedro Hispaania koondises mänginud 64 mängu ja löönud 17 väravat.
Sidus

Sidus ehk kanga rakendus on lõime- ja koelõngade põimumise kord tekstiilil (riidel, vaibal jms, trikookangal silmuste ühendamise viis), mis määrab tekstiili välimuse ja omadused.

Üldised seosed

Mida pikemad on lõngajooksud (üle mitme lõnga jookseb teisesuunaline lõng), seda pehmem, venivam ja drapeeritavam, st hea langevusega on kangas. Samas suurendavad pikad lõngajooksud kanga kuluvust. Lühimate lõngajooksudega on labane, pikimatega atlass-sidus.
Forgiveness and Love

"Forgiveness and Love" ('Andestus ja armastus') on Glen Pettigrove'i filosoofiline raamat. See ilmus 2012 Oxford University Pressi väljaandel.

Eessõna

Kui meie kaaslased ei ole pühakud, siis tuleb õppida reageerima nende tegelikele ja kujutletavale vajakajäämistele, ja nendel meie omadele. Üks tähtsamaid viise selleks on andestus. Ilma andestuseta oleksid meie suhted lühiajalised. Pole selge, mis andestus on ja millal tuleks andestada. 
Filosoofid püüavad mõne küsimuse puhul aru saada millestki mõistatuslikust. Edu korral võidakse mõistatus lahendada ning taibata midagi elu või maailma kohta. Või siis avastatakse uued küsimused, millele tuleb kõigepealt vastata. Aga igapäevaelu see ei puuduta. Ent on ka küsimusi, mis võivad igapäevaelu sügavalt mõjutada. Mis on andestus? Millal see on kohane? Kuidas seda hõlbustatakse või pärsitakse? On vahe sees, kas seostada andestust kirega, mis ei taha tahtele alluda, või millekski, mida saab valida. On vahe sees, kas seostada andestust suhte taastamisega või ainult emotsioonidega toimetulemisega. On vahe sees, kas andestust tuleb ära teenida või väärida või siis seda kingitakse vabalt. 
Filosoofid on küll hakanud andestusele rohkem tähelepanu pöörama, aga sellest on kümne viimase aasta jooksul kirjutatud üle poole vähem kui karistusest, 16 korda vähem kui õigustest ja peaaegu 20 korda vähem kui õiglusest. See raamat püüab heita valgust andestuse loomusele, tingimustele, mis seda võimaldavad, ja normidele, millele see allub. 
Filosoofide ja psühholoogide huvi andestuse vastu on suurendanud näiteks psühholoogide Robert Enrighti, Julie Exline'i ja Everett Worthingtoni ning filosoofide Trudy Govieri, Jean Hamptoni ja Jeffrie Murphy tööd. Lõuna-Aafrika Tõe- ja Lepituskomisjoni töö on kaasa toonud palju mõtisklusi andestusest ja lepitusest. Jeffrie Murphie vaateid on kujundanud tema töö karistuse ja kriminaalkohtuotsuste alal. Lucy Allaisi ja Trudy Govieri teooriad andestuse loomuse ja normide kohta on välja töötatud Lõuna-Aafrika kontekstis. Need juhtumid on siiski ebatüüpilised, sest andestust vajavad teod on äärmuslikud ning tegijal ja andestajal ei olnud sageli suhet ja seda ka ei teki. Ka nõustajate ja kliiniliste psühholoogide töös on sageli tegu äärmuslike juhtumitega, mis on ohvri elu nii palju kahjustanud, et tal on raske toime tulla isegi igapäevategevustega ja hoida suhteid isegi inimestega, kes ei puutu teosse, mille andestamisest on jutt. Pettigrove aga tahab rääkida andestamisest üldse  ning võtab lähtekohaks tavalisemad juhtumid.

1 Ma annan sulle andeks

Et mõista, mis on andestus, võtame selle ilmse näite, loetleme selle näite omadusi ning vaatame, kui paljud neist on ühised teiste ilmsete näidetega. Võtame näiteks selle: keegi ütleb kellelgi siiralt: "Ma annan sulle andeks." Tavaliselt see tähendab, et ta annab andeks, nii et see näide peaks aitama aru saada, mis andeksandmine on. Üks võimalus on, et ta teeb avalikuks  emotsiooni, mis tal parajasti on. Või siis ta teeb avalikuks, et tema emotsionaalne seisund äsja muutus, umbes et ta ei ole enam vihane. Või siis ta teeb midagi lubaduse andmise või võla kustutamise taolist.
Siim Liivik

Siim Liivik (sündinud 14. veebruaril 1988 Paides) on eesti päritolu Soome jäähokimängija. 
Ta alustas profikarjääri HIFK ridades 2008. aastal.
Jan Szembek

Krahv Jan Szembek (11. juuli 1881 Poręba Żegoty – 9. juuli 1945 Estoril, Portugal) oli Poola diplomaat.
Ta lõpetas Viini Ülikooli.
Ta oli saadik Ungaris 1921–1924, Belgias 1924–1927 ja 1927–1932 Rumeenias. Aastatel 1933–1939 oli ta Poola välisministri Józef Becki abi.
1938. aastal otsustati talle anda Valgetähe I klassi teenetemärk.
Killer NIC

Mudelid ja riistvara

Killer NIC esimesed mudelid olid M1 ja K1, mis tulid müügile aastal 2006 ja mille tootmine on praeguseks lõpetatud. Need polnud eriti populaarsed oma hinna ja kasuteguri suhte tõttu. Uued mudelid, mis on ligi kaks korda madalama hinnaga, on mitmetes testides saanud positiivset tagasisidet.
Killer NIC on hetkel saadaval kahe mudelina: Killer 2100 ja Killer Xeno Pro. Kõik peale pesade, mälu ja kaardi suuruse on neil sama. Mõlemad kasutavad 400 MHz Bigfoot Networksi protsessorit, 128 MB DDR2 266 MHz mälu, nõuavad emaplaadil PC-Ie ühenduspesa ja on 10-vatise voolutarbega. Mõõtmetega 4,75" x 4,97" x 0,875" Killer 2100 omab ainult RJ-45 porti, aga 4" x 4,5" x 0,75" suurune Killer Xeno Pro omab RJ-45, USB 2.0 ja 3,5 mm heli sisend- ja väljundpesa.
2010. aastal hakati tootma kaarti VisionTeki Killer HD5770, millel on Bigfoot Killer E2100 mudel ühendatud ATI RADEON HD5770 graafikakaardiga.

Ülevaade

Tootja on lubanud mängu võrgustiku DNA (inglise keeles "Game Networking DNA") tehnoloogiat igal nende poolt toodetud kaardil. See tehnoloogia peaks andma mitmeid eeliseid Killer NIC kasutajale, mis parandavad arvuti jõudlust ja lihtsustavad võrgukoormuse jälgimist. Kõik ta lubatud eriomadused aga praktikas alati ei tööta, kuid teatud riistvara ja programmide tuleb vahe ilmsiks.

Kasutegur

Esimeste Killer-kaartide väljatuleku ajal peeti seda lihtsalt inimestelt raha väljameelitamise vahendiks, mis tegelikult mitte midagi või väga vähe juurde annab mängudele ja interneti sirvimisele. IGN tegi jõudlustesti kasutades F.E.A.R.-i selleks ja sellest selgus tõsiasi, et Killer NIC suurendas kaadrisageduse (fps – frames per second; 'kaadrit sekundis') 15,41 pealt 23,5 peale. Mõlemad tulemused saadi keskmise kaadrisagedusega 15-minutilise perioodi ajal. Samas mainiti, et testarvutid olid suhteliselt nõrgad vastava testi jaoks. Anandtech sooritas hiljem oma testid, mis näitasid samuti paremaid tulemusi mängudes, kuid kasu oli palju väiksem kui IGN testide puhul kuna seekord oli testarvuti võimsam. Killer NIC andis natuke paremaid tulemusi veebilehtede sirvimisel, kuid Firefoxi freeware addoniga oli võimalik saada sama tulemus Killeri kaardita. Erinevaid mänge testides avastati, et ainult mõni üksik mäng, mida Killer NIC oma testides kasutab või mille kaartiga ostes kaasa saab, suutis näidata märgatavaid tulemusi testi tulemustes. Pärast Tomshardware Killer Xeno Pro teste öeldi kokkuvõtteks, et piisavate arvutiteadmistega saab enamus probleemid lahendada ka ilma selle kaartita ning suurema kasu saaks, kui osta sama raha eest hoopis parem graafikakaart või kvaliteetne ruuter, millega saaks samuti prioriseerida ühenduse läbikäiku mängudesse. Tootel on rikkainimese mänguasja reputatsioon hetkel kuna see muudab põhiliselt võrguühendusehaldamist mugavamaks ja mõngigal juhul ka aitab seda kiirendada, kuid maksab oma eriomaduste kohta liiga palju. Killer 2100 mudel on näitanud testides paremaid tulemusi kui Killer Xeno Pro, kuid siiski ei sobi see igapäev inimese arvutisse. Tegu on ikkagi võrgukaardiga, mis on eelkõige mõeldud entusiastide arvutisse, kellel juba on maksimaalne riistvara muudes valdkondades.
Ruuge-küttkärbes

Ruuge-küttkärbes (Laphria flava) on röövkärblaste sugukonda ja küttkärbse perekonda kuuluv putukaliik.
Ruuge-küttkärbsed on suured, kuni 25 mm pikkuse kehaga. Vastsed elavad männi tüvedes ja kändudes.
Eestis võrdlemisi tavaline.
Kara keel

Fonoloogia

Kara keeles on 8 vokaalfoneemi.
Baikal (jook)

Loomise lugu

Limonaadi Baikal loomise lugu sai alguse 1973. aastal, kui Nõukogude Liidu Kommunistlik Partei tegi Õlle- ja Karastusjookide Tööstuse Üleliidulisele Teaduslikule Uurimisinstituudile (ВНИИ ПБП) ülesandeks luua Ameerika Ühendriikides toodetud Coca-Cola ja Pepsi-Colaga sarnane jook. Esmakordselt toodeti Baikalit Moskva karastusjookide tehases 1973. aastal. Jook on turul sellest ajast peale. Alates 1991. aastast toodetakse seda Venemaal. Baikali koostis ja tootmistehnoloogia oli saladus.

Allikad

Riigiasutuse Venemaa Õlle-, Karastusjookide ja Veinitööstuse Teadusliku Uurimisinstituudi (ГУ ВНИИ ПБ и ВП) ametlik koduleht
Bernardo Atxaga

Bernardo Atxaga (pärisnimi Jose Irazu Garmendia, sündinud 27. juulil 1951 Asteasus Gipuzkoas) on baski kirjanik.
Atxaga on õppinud majandust Bilbaos ja filosoofiat Barcelonas. Ta on töötanud pangaametniku, raamatukaupmehe, baski keele õpetaja ja raadioajakirjanikuna.
Baskimaal sai ta tuntuks oma lasteraamatute ja luuletustega. Rahvusvaheliselt sai ta tuntuks jutukoguga "Obabakoak", mis pälvis mitu Hispaania kirjandusauhinda.
Ta kirjutab baski keeles, kuid tõlgib sageli ise oma teosed hispaania keelde.
Leonhard Kangro

Leonhard Kangro (24. veebruar 1921 Tartumaa Aakre vald – 9. märts 2017) oli soomepoiss ja metsavend. Ta oli eesti Tartu Tamme Lions-klubi üks asutajatest.
1943. aasta mais astus ta Soome armeesse. Ta on osalenud Viiburi lahe ja Vuokse tõrjelahingutes. 1944. aastal naasis ta Eestisse ja astus Keila-Joa luurekooli. Hiljem läks Saksamaale ning langes Tšehhis sõjavangi. 1946. aastal põgenes Tšehhi vangilaagrist ning hakkas metsavennaks. 1953. aastal ta tabati ning mõisteti 30 aastaks vangi. 1956. aastal vabanes vanglast.
Kangro on maetud Raadi kalmistule.
!peatus

!peatus on 2002. aastal loodud ja mõne aasta määramata ajani Tallinnas tegutsenud noorte kirjanike rühm. Sellesse kuulusid kolm endist TNT-last Neeme Põder, Hedda Maurer ja Jana Lepik ning prosaist ja kirjanduskriitik Priit Kruus.

Manifest

!peatuse manifestis, mis ilmus 25. oktoobril 2002 ajalehes Sirp, määratleti ennast muuhulgas järgnevalt:
"!peatus ei taha järjekordset ühe hooaja revolutsiooni. Me tahame põhimõtteid, mitte provokatsioone; mõtteid, mitte hüsteeriat; valikuid, mitte stampe! Me tahame vabu isiksusi, mitte kastidesse löödud brände; teostusi, mitte mudeleid; mõistmist, mitte skandaale!
!peatus ei taha leiutada jalgratast, vaid me tahame sellega sõita. Me tahame olla head ja me tahame olla halvad, me tahame olla targad ja me tahame olla rumalad. Me tahame kirjutada, me tahame lugeda!"

Tegevus

!peatus andis 4. detsembril 2002 Tallinna Kirjanike Majas kirjandusõhtu "!peatus musicus" ning !peatuse kui kirjastuse nime kannavad Priit Kruusi proosaraamat "Ring ümber teiste" (2002) ja Neeme Põdra luulekogu "Baile Átha Cliath" (2005). Rohkem rühma tegevus eriti konkreetset väljundit ei leidnud ja kauaks see kirjanduspilti figureerima ei jäänud.
Michael Tomasello

Michael Tomasello (sündinud 18. jaanuaril 1950 Floridas Bartow's) on ameerika antropoloog ja käitumisuurija.
Roheline Häädemeeste

Roheline Häädemeeste oli 2007–2009 Häädemeestes ilmunud kohalike roheliste ajaleht. Leht oli seotud erakonnaga Eestimaa Rohelised (EER Häädemeeste rakk). Lehe toimetaja oli Tiit Merenäkk. Leht ilmus üks kord kuus. Lehte ilmus kokku 21 numbrit.
Helmi Üprus

Helmi Üprus (15. oktoober 1911 Viljandi – 27. august 1978 Tallinn) oli Eesti kunstiteadlane.

Elulugu

Helmi Üprus lõpetas aastal 1936 Tartu Ülikooli kunstiajaloo ja romaani keelte erialal ning aastal 1942 etnograafia erialal, mag. phil (1942).
Ta töötas aastatel 1936–1947 Eesti Rahva Muuseumis, aastatel 1947–1950 Eesti NSV Teaduste Akadeemia Ajaloo Instituudis ja aastast 1953 Vabariiklikus Restaureerimisvalitsuses.

Isiklikku

Tema vend oli neuroloog Voldemar Üprus, õde oli maalikunstnik Hilda Üprus (1904–1986).

Kirjandust

Helmi Üprus : bibliograafia (Tallinn : Instituut "Eesti Ehitusmälestised", 1991)
Bütauniit

Bütauniit on plagioklasside hulka kuuluv silikaatne mineraal.
Bütauniit on värvuselt sinakas kuni tumehall.
Keemiline valem: (Ca,Na)(Si,Al)₄O₈
Bütauniiti leidub tard- ja moondekivimeis. Esineb kivimeis idiomorfsete või hüpidiomorfsete piklike kristallidena. Lõhenevus on sõltuvalt suunast kas selge või täiuslik. Kõvadus on 7 ehk ligikaudu võrdne kvartsiga. Bütauniidile on iseloomulik klaasiläige. Pleokroismi ei esine.
Bütauniit on päevakivi, nagu ka ülejäänud plagioklasside hulka kuuluvad mineraalid albiit, oligoklass, andesiin, labrador ja anortiit.
Nimetus tuleb Kanada pealinna Ottawa varasemast nimest Bytown.
Ivar Kull

Ivar Kull (25. november 1928 Tallinn – 28. juuni 1989 Viljandi) oli eesti loogik, matemaatik ja informaatik.
1947. aastal lõpetas ta kuldmedaliga Tartu 1. Keskkooli. 1953. aastal lõpetas Tartu Riikliku Ülikooli matemaatika-loodusteaduskonna matemaatikuna.
1958. aastal kaitses ta füüsika-matemaatikakandidaadi kraadi väitekirjaga "Kahekordsete summeeruvate ridade korrutamine" (juhendaja professor Gunnar Kangro).
1959. aastast oli ta vastloodud ülikooli arvutuskeskuse esimene juhataja.
Ta oli TRÜ dotsent, õpetas TRÜ-s programmeerimist ja matemaatilist loogikat. Uurimistöös tegeles loogiliste paradokside matemaatilise käsitlusega, matemaatilise planeerimise metoodikaga, inimese vaimse tegevuse modelleerimisega ja matemaatilise semiootikaga.
Ta oli Eesti Matemaatika Seltsi asutajaliige.
Ivar Kull on maetud Tartusse Vana-Jaani kalmistule.
John Maxwell Coetzee

John Maxwell Coetzee (sündinud 9. veebruaril 1940) on üks tähtsamaid Lõuna-Aafrika kirjanikke. Ta kirjutab inglise keeles.
2. oktoobril 2003 määrati talle neljanda aafriklasena Nobeli kirjandusauhind kui kirjanikule, kes "arvututes maskides kujutab kõrvalseisja üllatavat kaasahaaratust". 
John Michael Coetzee (hiljem vahetas ta oma teise eesnime ära) sündis Kaplinnas. Tema vanemate kodune keel oli vaatamata nende afrikandri (buuri) päritolule inglise keel ning ta omandas ingliskeelse koolihariduse. Afrikaani keele õppis ta lapsepõlves peamiselt sugulaste ja sõpradega suheldes.
Coetzee noorus möödus Kaplinnas ja Worcesteris. Ta õppis Kaplinna ülikoolis ning lõpetas selle matemaatika (bakalaureusekraad 1961) ja inglise filoloogia (bakalaureusekraad kiitusega 1960, magistrikraad 1963) alal.
1960. aastate alguses kolis ta Inglismaale, kus ta 1962–1965 töötas IBM-is programmeerijana. Tema tolleaegsed kogemused väljenduvad raamatus "Noorpõlv" (2002). 
Seejärel asus ta USA-s Texase ülikoolis Austinis doktorandina kirjandust õppima. 1969 kaitses ta doktoritöö Samuel Becketti proosast. Kuni 1983. aastani õpetas ta New Yorgi osariigi ülikoolis Buffalos inglise keelt ja ingliskeelset kirjandust. 1984 naasis ta Lõuna-Aafrikasse, saades Kaplinna ülikooli ingliskeelse kirjanduse professoriks. Ta on õpetanud ka Harvardi ülikoolis ja Johns Hopkinsi ülikoolis (Baltimore'is). 
2002 läks ta pensionile ning kolis Austraaliasse Adelaide'i, kus ta sai Adelaide'i ülikooli inglise filoloogia osakonna au-uurijaliikmeks. Aastast 2002 on ta ka Chicago ülikooli Distinguished Service Professor. Aastal 2006 sai Coetzee Austraalia kodakondsuse. 
Coetzee on esimene kirjanik, kes sai Bookeri auhinna kaks korda: raamatu "Michael K elu ja aeg" eest 1983 ja raamatu "Häbi" eest 1999. Soovides vältida avalikkuse tähelepanu, ei ilmunud ta auhindu vastu võtma. 
Peale romaanide on ta avaldanud kriitikat (muuhulgas ajakirjas New York Review of Books) ja tõlkeid. 
1974 avaldas ta oma esimese jutustuse "Dusklands". Selles tõmbas ta paralleele ameeriklaste vahel Vietnamis ja Lõuna-Aafrika afrikandrite vahel. Romaani "Südamaal" põhjal vändati prantsuse film "Tolm" (1985), mis sama aasta Veneetsia filmifestivalil võitis Hõbelõvi. 
Tema teosed on alati selgelt seotud tema kodumaa sotsiaalsete ja poliitiliste probleemidega ning seavad kõrgel esteetilisel tasemel keskmesse inimlikkuse. Üksiksaatuste varal kujutab ta allegooriliselt inimest üldse. Tema loomingu üks põhimotiiv on apartheid.
Příbor

Inimesed

1856. aasta 6. mail sündis linnas psühhoanalüütik Sigismund Freud.
Mira Sorvino

Mira Katherine Sorvino (sündinud 28. septembril 1967 New Yorgis) on Ameerika Ühendriikide näitleja.
1989. aastal lõpetas ta Harvardi ülikooli Ida-Aasia uuringute ja sinoloogia erialal magna cum laude. Ta on vahetusüliõpilasena õppinud ühe aasta Pekingis ja valdab vabalt mandariinihiina keelt.
Esimene episoodiline filmiroll oli Mira Sorvinol juba 1985. aastal, filminäitlejakarjääri alustas ta 1993. aastal.

Isiklikku

Mira Sorvino isa on näitleja ja filmilavastaja Paul Sorvino. Alates 2004. aasta juunist on Mira Sorvino abielus näitleja ja filmilavastaja Christopher Backusega, neil on neli last.
Kalle Palling

Kalle Palling (sündinud 27. veebruaril 1985 Käru alevikus) on Eesti poliitik.

Haridus

Kalle Palling lõpetas 2000. aastal Käru Põhikooli ja 2003. aastal Türi Gümnaasiumi. Aastatel 2003–2009 õppis Palling Tartu Ülikooli Türi Kolledžis keskkonnateaduse erialal.

Töökäik

Kalle Palling töötas 2004–2005 OÜ-s Piperon müügiesindajana ning on alates 2005 selle juhatuse liige. Ta on 2006 maist Peostuudio OÜ juhatuse liige ning 2006 augustist Virto OÜ juhatuse liige. Ta on olnud ka ettevõtte Eesti Energia nõukogu liige.

Poliitiline tegevus

Kalle Palling on Eesti Reformierakonna liige alates 2005. Ta oli Eesti Reformierakonna Noortekogu peasekretär 2006–2007 ning on Noortekogu juhatuse liige alates 2005 novembrist. Palling oli XI Riigikogu, XII Riigikogu ja XIII Riigikogu liige ning kuulub ka XIV Riigikogu koosseisu.
Anonüümseks jääda sooviv endine Reformierakonna liige ütles 23. mail 2012, et sai 2008. aastal Kalle Pallingu käest raha, mille kandis enda isikliku annetusena partei arvele. Kalle Palling kommenteeris seda "Aktuaalsele kaamerale" samal päeval nii: "Ei oska seda kommenteerida. Pole olnud sellist asja."
Riigiprokuratuur esitas augustis 2012 Pallingule kuriteokahtlustuse erakonna majandustegevusele või varale kehtestatud piirangute rikkumises ja pistise võtmises.